Fort Williamisse ei tulnud me mitte asjata: nimelt selle lähistel asub Shotimaa ja tegelikult ka kogu Briti saarte kõrgeim mägi--Ben Nevis. Selle kõrguseks on 1344 meetrit üle merepinna. Meil oli kindel plaan tema tipp vallutada. Kuna aga päev hakkas varsti õhtu poole kiskuma, otsustasime seda alles homme teha. Jätsime rattad ja muud asjad mäe jalamile ning läksime jalgsi linnapeale kolistama ja omastele koju postkaarte kirjutama. Õhtul tulime tagasi ja lõime sealsamas mäejalamil  laagri üles. Seal mägede vahel aia ääres lamades ja läbi lehiseokste õhtutaevast vaadates tekkis esmakordselt tõeline matkatunne.